**Borgermøde den 13. August 2020**

Tilstede: Tonni og Charlotte Rasmussen, Sonja, Bente, Alice og Claus Langvad, Lone Bach, Lily og Svend Erik Leth, Rita, Brian Christensen, Kenneth Bundgaard, Jette Tind, Else-Marie Koefoed, Jacob Filbert Rasmussen og Rikke Friis Skøtt (anneksgården), Jens Adler Jensen, Karen og Finn Jørgensen, Jens Jørgen, Dorthe Hylleberg, Inge Andersen, Jette – Finderupvej 112

Bestyrelse: Steffen Elmstrøm, Jørgen Koefoed, Flemming Gravesen, Sanne Hylleberg , Søren Vester, Jacob Callsen, MetteAja Hassel Hylleberg (referent)

Velkomst ved formand for Finderup By og Land Steffen Elmstrøm.

Der er før mødet omdelt flyér med forskellige emner, hvor vi gerne vil høre byens borgere og deres mening.

1. Reklamefilm
2. Flyttedag
3. Shelter
4. Kunst i rundkørslen
5. Borgerlaug/Bypedelordning
6. Fartdæmpende foranstaltninger

**Reklamefilm**: Der blev informeret om, hvad “reklamefilm” dækker over og opfordret til, at komme med nogle gode historier fra byen, historiske vinkler på lokale gårde, fimaer og andre interessante ting.

De små minidoks vil blive lagt på FaceBook og Finderup By og Lands hjemmeside. Igennem Vibland.dk vil man kunne finde som man vil kunne finde link til Finderup By og Lands hjemmeside og dermed reklamefilmene.

**Flyttedag/arbejdsdag** **den 20/9-20**: Information om skuret og flyttedagen, hvor alle de ting der er på anneksgården skal flyttes til det nye skur ved kulturhuset. Meget gerne tilmelding før dagen, så der kan laves en plan og købes ind, men tilmelding er ikke nødvendig. Nogle af tingene skal ikke flyttes med, så de kan aftages af dem der gerne vil have.

Det blev foreslået, at få flagstængerne malet i forbindelse med flytningen.

**Shelter**: Foreslået som en god ide for, at komme på kortet over shelters og tiltrække turister.

Det oprindelige forslag vedrørende placering var ved kulturhuset – et sted på plænen, da der er adgang til toiletfaciliteter ved kulturhuset.

Det blev debatteret med fordele og ulemper ved, at have shelter i byen. Der er risiko for, at besøgende ikke rydder og der kan være meget larm forbundet med det, som de har oplevet i andre byer.

Det blev foreslået, at den kan ligge på pladsen ved Sct. Hansbålet, hvor der også er adgang til toilet ved kirken. Tonni slår græs på området, som han gerne vil gøre fremover og også rydde op ved shelter, hvis det er nødvendigt.

Der var bred opbakning om placering af shelter på pladsen ved Sct. Hansbålet og det blev besluttet, at undersøge muligheden for dette, graveren skal høres og der skal søges om tilskud ved kommunen.

**Kunst i rundkørslen**: Kommunen er hørt om tilladelse til at anbringe kunstværket, der står ved kulturhuset, i rundkørslen, men den sidste afgørelse er ikke taget endnu.

Det blev oplyst, at mange børn, som er på besøg på pandekagekroen leger i og rundt om rundkørslen, der vil derfor kunne være en risiko for at “kunsten” vil blive brugt som legestativ.

Andre mener, at det vil være forstyrrende for trafikken og der er i det hele ikke stor begejstring for netop det kunstværk, selvom det bliver oplyst, at mange af de kunstværker, som de omrejsende kunstnere har lavet er blevet udstillet de steder de har været.

Der kom forslag om at plante et træ, det har der stået engang for mange år siden.

Der var bred enighed om, at det kunstværk der står ved kulturhuset, skal blive stående ved kulturhuset.

**Borgerlaug/Bypedelordning**: Steffen præsenterede konceptet og oplyste, at har man borgerlaug, kommer man “foran i køen” når man søger om vedligehold. Det blev specificeret, hvilke områder det især drejer sig om i byen og Jørgen Koefoed har lavet et kort over områderne, som blev uddelt.

Søren Vester oplyste, at man kan søge til drift til maling, benzin og få tilskud til plæneklipper og hækklipper mv. Søger en forening det ene år kommer man bagi køen, så det kunne være smart at skifte mellem foreningerne – kulturhus og Finderup By og Land.

Det blev diskuteret, hvordan sådan en ordning skal organiseres.

Der blev snakket om, at det godt kan være svært at finde folk til det, når det i forvejen er svært at finde folk til foreningerne. Endvidere, at kommunen skal blive ved med, at holde det som de pt. gør.

Jørgen forklarede, at et borgerlaug aftaler med kommunen, hvad og hvilke opgaver der skal lægge hvor – hos kommunen eller borgerlauget.

Som det er i dag, er der nogen, der holder øje med områderne i byen, men de vil også gerne, at der er nogen der kan tage over når alderen eller lysten gør, at det er nødvendig.

Vi kan måske se på, hvordan de gør i andre byer som Ravnstrup og Frederiks – Alice Langvad oplyser, at i Frederiks mødes de en gang om ugen, ingen binding og alle kan møde op, hvor de snakker om, hvad der skal laves.

Flemming Gravesen foreslår det som en uformel samling af folk, der holder øje, men så andre folk ved, hvem der er tovholder så der er mulighed for at byde ind med hjælp og kontakt. Evt. Små områder med en tovholder på hver.

Tonni Rasmussen mener, det nok skal findes imellem de ældre, og det er generelt i andre byer også, at det er de ældre der har tid. Han er villig til, til at stå som navn ved borgerlaug, men vil ikke binde sig til en fast dag, hvor man skal mødes.

Rikke fra anneksgårdenen vil gerne være med til at gøre noget, når hun er færdig på barsel – evt. ved anlægget.

Der kan tages 2 repræsentanter med til mødet på kommunen, den ene kunne muligvis være en fra Finderup By og Land.

Det blev besluttet, at kontakte kommunen mhp. At oprette et borgerlaug. Den endelige model er ikke besluttet, men der skal både være plads til hyggegruppe og at der er nogen der tager sig af områder.

**Fartdæmpende foranstaltninger**

Der blev snakket om, at der er meget gennemkørsel i Finderup, som kører meget hurtigt. Især lastbiler fra Holstebrovej til Herningvej. Grunden til den megen trafik, kan måske findes i de chikaner der er i Hald Ege, som derved fører trafikken igennem Finderup i stedet.

Der er forslag om et bump, som der er på Finderupvej ved Viborg, men det vil muligvis give meget larm da der vil være meget acceleration i forbindelse med det.

Forslag om Helleanlæg og forstørrelse af byskiltet, så folk bliver opmærksomme på, at de kører ind i en by. Jens Adler oplyser, at landbrugsmaskinerne godt ville kunne komme igennem et helleanlæg, men bump vil være til stor gene for kørslen.

Forslag om fodgængerovergang fra den gamle Brugs til laden og over Stanghedevej, samt fortov.

Konklusion: Der skal ikke søges om vejbump, men helleanlæg kan måske være en løsning.

Spørge kommune om bedre skiltning af rundkørslen samt fodgængerfelt.

**Eventuelt**

* Tonni Rasmussen oplyste, at der har været diskussion omkring den mobilmast, der er på vej til at blive placeret ved hjørnet af hans grund og op til plænen ved kulturhuset. Han havde fået en orientering om det, men ikke en høring, så det var han ikke tilfreds med. Tonni ejer jorden over til kulturhuset, hvor kulturhuset har vejret, så efter korrespondance med selskabet og kompensation bliver masten alligevel placeret det først angivne sted.

Jens Adler oplyser, at de også havde set på om det skulle placeres på Søndergaard og havde derefter ikke hørt yderligere.

Søren Vester oplyser, at det kun var ham og Else-Marie Koefoed, der har haft kontakt med teleselskabet og snakket om endelig placering. Han troede, der måske ville komme en høring mere om masten da der var blevet klaget, men ellers begynder arbejdet med den nok inden nytår.

* Søren Vester efterlyste en trailer, der kan bruges til flagstænger, det havde Claus Langvad til at stå.
* Sand og fyld til skuret har Søndergaard sponseret, så de får billetter til en koncert for det.